Folketinget rydder sin normale dagsorden tirsdag klokken 13, så politikerne kan førstebehandle regeringens beslutningsforslag om at udsende et C-130 Hercules transportfly, der skal assistere Frankrigs luftangreb mod oprørere i afrikanske Mali. Forslaget vedtages senere tirsdag ved andenbehandlingen, oplyser Folketingets formand, Mogens Lykketoft (S). - I morgen starter vi Folketingets møde klokken 13 med førstebehandlingen. Så er der behandling i udvalget. Så håber vi, at vi kan afslutte andenhandlingen i folketingssalen tirsdag aften, forklarer han. Mogens Lykketoft understreger, at et bredt politisk flertal støtter forslaget. Folketinget havde samme hastværk, da et bredt flertal i foråret 2011 sendte danske F-16-fly til Natos Sigonella flybase for at deltage i luftoffensiven mod Muammar Gadaffis Libyen. - Der vil være meget bred enighed i Folketinget om, at vi støtter denne aktion, som for længe siden er sanktioneret af FN's Sikkerhedsråd, men nu er sat i værk under fransk lederskab, fordi islamiske fanatikere er ved at rykke frem i Mali, siger Mogens Lykketoft. Det er ifølge ham vigtigt at handle hurtigt i militære operationer, hvor forsvaret skal have mandskab og materiel frem. Danske fly skal ikke i kamp, men bistå fransk luftvåben med transport, påpeger han. - Et fuldstændig enigt verdenssamfund betragter dét, der foregår i det nordlige Mali, som en trussel. Både imod de mennesker, der bor der, men også mod freden, siger Mogens Lykketoft. Han mener, at Danmark har en "helt særlig forpligtelse" til at bidrage i operationer, der har et klart, entydigt mandat fra FN's Sikkerhedsråd. I 1999 var danske og norske F-16-fly udstationeret på Grazzanise basen nær Napoli i luftoffensiven mod Serbien. Det var uden FN-mandat, fordi Rusland blokerede i FN's Sikkerhedsråd. Hercules-flyet hører til daglig hjemme på Flyvestation Aalborg.

Referat:
Folketinget skal i morgen vedtage, om et Hercules-fly fra Aalborg skal sendes til Mali.